GALERIE FOTO Serbia a început construcția unui stadion de 60.000 locuri. Proiectul costă 350 milioane de euro
Serbia a început construcția noului său stadion național.
La ceremonia de inaugurare a proiectului au participat președintele Serbiei, Aleksandar Vucic, Dragan Dzajic, președintele Federației Sârbe de Fotbal (FSS), ambasadorul Chinei în Serbia și alte figuri importante din guvernul sârb.
Potrivit lui Vucic, construcția noului stadion ar trebui să fie finalizată până la 1 decembrie 2026. Președintele a adăugat că finala Europa League va fi găzduită acolo în 2028, în urma unor discuții cu președintele UEFA, Aleksandar Ceferin. Comitetul executiv al UEFA trebuie încă să aprobe oficial selecția gazdelor din 2028.
Lucrările de infrastructură pentru stadion vor fi efectuate de către Corporația Chineză de Construcții de Putere, PowerChina. Guvernul sârb va investi 350 de milioane de euro pentru construcția stadionului care va avea o capacitate de 60.000 de locuri.
"Nu este doar o chestiune legată de stadion, este o chestiune legată de viața oamenilor noștri, un loc unde oamenii își vor putea duce copiii și nepoții, unde se vor putea distra. Pentru mine, aceasta este viața, un vis devenit realitate. Acest lucru ne aduce creștere, salarii și pensii mai mari", a declarat Vucic, conform CGTN.
"Acesta este un moment important și o realizare mare pentru fotbalul sârb, mai presus de toate pentru generațiile viitoare, pentru copiii care într-o zi vor purta culorile echipei noastre naționale. Ca metropolă mondială, Belgradul merita să aibă un stadion național. Acesta este un proiect de importanță istorică și aș dori să profit de această ocazie pentru a-i mulțumi încă o dată președintelui Serbiei, Aleksandar Vucic, pentru că fără ajutorul statului nu există o infrastructură bună", a declarat Dragan Džajić, președintele FSS.
"Oamenii din Serbia iubesc fotbalul și așteaptă rezultate bune de la echipa națională, așteaptă să se întâmple ceva bun. Cu noul stadion, ar trebui să fie victorii, iar stadionul va fi mereu plin." a adăugat Džajić.
Urmăriți SPORT.RO și pe Google News